คปภ.ผุดกรมธรรม์ใหม่ รับมือภัยจากไซเบอร์
ในการสัมมนาคณะกรรมการตรวจสอบประกันภัย เมื่อวันที่ 4 ธ.ค.ที่ผ่านมา ได้มีการกล่าวถึงผลการสำรวจวิสัยทัศน์ของคณะกรรมการตรวจสอบทั่วโลก พบว่า ประเด็นที่ให้ความสำคัญและมีความกังวลเป็นอันดับหนึ่ง คือ ความเสี่ยงด้านระดับเทคโนโลยีสารสนเทศ โดยเฉพาะอย่างยิ่งการถูกโจมตีฐานข้อมูล หรือไซเบอร์ แอทแทค
9 ธ.ค. 2558

ในการสัมมนาคณะกรรมการตรวจสอบประกันภัย เมื่อวันที่ 4 ธ.ค.ที่ผ่านมา ได้มีการกล่าวถึงผลการสำรวจวิสัยทัศน์ของคณะกรรมการตรวจสอบทั่วโลก พบว่า ประเด็นที่ให้ความสำคัญและมีความกังวลเป็นอันดับหนึ่ง คือ ความเสี่ยงด้านระดับเทคโนโลยีสารสนเทศ โดยเฉพาะอย่างยิ่งการถูกโจมตีฐานข้อมูล หรือไซเบอร์ แอทแทค
ความกังวลดังกล่าวทำให้เริ่มมีการถามหาการประกันภัยที่คุ้มครองความเสียหายจากการถูกโจมตีฐานข้อมูล ซึ่ง สุทธิพล ทวีชัยการ เลขาธิการสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ยอมรับว่า คปภ.มีแนวคิดในเรื่องกรมธรรม์ประเภทนี้ และอยู่ระหว่างการศึกษาเพราะเป็นเรื่องใหม่ ประเทศไทยยังไม่เคยมีประภันภัยประเภทดังกล่าว ในขณะที่ในต่างประเทศเริ่มมีกรมธรรม์คุ้มครองไซเบอร์ แอทแทคมาแล้ว เมื่อ 2-3 ปีที่ผ่านมา 
ทั้งนี้ คปภ.จะนำกรมธรรม์ที่ให้ความคุ้มครองที่ดีที่สุดมาเป็นตัวอย่างในการพัฒนาความคุ้มครองการถูกโจมตีฐานข้อมูลในอนาคต ซึ่งบอกไม่ได้ว่าจะศึกษาเสร็จเมื่อไหร่ หรือความคุ้มครองจะครอบคลุมมากน้อยแค่ไหน เพราะต้องรอรายละเอียดจากการศึกษาก่อน
สุทธิพล ยังได้เรียกร้องให้ธุรกิจประกันภัยระมัดระวังการถูกโจมตีฐานข้อมูลที่กำลังเกิดขึ้นในระบบสถาบันการเงินอื่นๆ ซึ่งหากถูกโจมตีจนข้อมูลลูกค้ารั่วไหล สถาบันการเงินและธุรกิจประกันภัยจะไม่สามารถทำงานบนระบบออนไลน์ได้ ทำให้เสียโอกาสทางธุรกิจ รวมถึงส่งผลกระทบต่อความเชื่อมั่นของผู้บริโภค
อย่างไรก็ตาม ปัจจุบันยังไม่มีรายงานว่า มีธุรกิจประกันภัยถูกโจมตีฐานข้อมูลเหมือนสถาบันการเงินอื่น แต่ก็ไม่ควรมองข้าม เพราะปัจจุบันภัยคุกคามในโลกดิจิทัลและความปลอดภัยของข้อมูลกระทบต่อความเชื่อมั่นของผู้บริโภค ดังนั้น ธุรกิจประกันภัยจึงต้องลงทุนในระบบเทคโนโลยีสารสนเทศ หรือไอที ให้มีความทันสมัย มีความปลอดภัยสำหรับลูกค้า เพิ่มประสิทธิภาพการดำเนินธุรกิจ สร้างความน่าเชื่อถือ และสำหรับบริษัทจะทำให้การทำงานมีต้นทุนต่ำลง ในระยะยาว และมีการบริหารความเสี่ยงที่ดี 
นอกจากนี้ ไทยกำลังก้าวเข้าสู่ยุคดิจิทัล ด้วยการนำมาใช้ในการจัดการสินไหมทดแทน นำมาใช้เป็นช่องทางการขาย และการเตรียมออกกรมธรรม์ อิเล็กทรอนิกส์ หรือ อี-โพลิซี การสร้างความปลอดภัยในระบบไอทีจึงเป็นเรื่องที่ต้องให้ความสำคัญและระมัดระวัง 
ขณะเดียวกัน คปภ.มีการหารือกับธนาคารแห่งประเทศไทย (ธปท.) ว่า ลูกค้าที่เปิดบัญชีกับธนาคารพาณิชย์ จะมีการให้ลูกค้ากรอกแบบสอบถามของธนาคารว่าจะให้เปิดเผยข้อมูลหรือไม่ ทำให้ปัจจุบันข้อมูลลูกค้าหลุดออกมาจากธนาคาร แล้วถูกนำมาขายประกัน
ด้าน วรางคณา มุสิกะสังข์ อุปนายกสมาคมผู้ตรวจสอบและควบคุมระบบสารสนเทศ หรือ ISACA กล่าวว่า ปัจจุบันรูปแบบการโจมตีฐานข้อมูลที่พบบ่อยเช่น การเข้าไปเปลี่ยนหน้าเว็บไซต์ โดยมีหน่วยงานรัฐบาลเป็นเป้าหมายหลัก การแอบอ้างหน่วยงานโทรขอข้อมูลส่วนตัวลูกค้า การส่งไวรัสโจมตีระบบไอทีเพื่อทำลายข้อมูล จนถึงการขโมยข้อมูล ดังนั้น ธุรกิจจึงต้องปรับปรุงระบบคอมพิวเตอร์ให้ทันสมัยและมีความปลอดภัย
ทั้งนี้ ปัจจุบันในภาคพื้นเอเชียให้ความสำคัญกับระบบความปลอดภัยด้านไอทีมากขึ้น และมีการพัฒนาบุคลากรด้านนี้เพื่อรองรับสิ่งที่จะเกิดขึ้นในอีก 5 ปี ข้างหน้าที่เครื่องมือไฮเทคโนโลยีจะมีบทบาทในการใช้ชีวิตของผู้บริโภค